CELEX: 32014D0930(01)
Language: el
Date: 2014-09-15 00:00:00
Title: Απόφαση του Προεδρείου του Ευρωπαϊκού Κοινοβουλίου, της 15ης Σεπτεμβρίου 2014 , για την τροποποίηση των Μέτρων Εφαρμογής του Καθεστώτος των Βουλευτών του Ευρωπαϊκού Κοινοβουλίου

30.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 340/3
            
         ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 15ης Σεπτεμβρίου 2014
   για την τροποποίηση των Μέτρων Εφαρμογής του Καθεστώτος των Βουλευτών του Ευρωπαϊκού Κοινοβουλίου
   2014/C 340/04
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 223 παράγραφος 2,
   Έχοντας υπόψη το Καθεστώς των βουλευτών του Ευρωπαϊκού Κοινοβουλίου (1) («Καθεστώς»),
   Έχοντας υπόψη τα άρθρα 10 και 25 του Κανονισμού του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Σε ορισμένους βουλευτές του Ευρωπαϊκού Κοινοβουλίου εξακολουθεί να καταβάλλεται αποζημίωση, μεταβατική αποζημίωση και σύνταξη από τα κράτη μέλη τους, δεδομένου ότι επέλεξαν τη δυνατότητα που προβλέπεται από το άρθρο 25 του Καθεστώτος. Μια τέτοια απόφαση είναι «οριστική και αμετάκλητη» σύμφωνα με το άρθρο 26 παράγραφος 2 του καθεστώτος και ισχύει «για τη συνολική διάρκεια της εντολής τους» σύμφωνα με το άρθρο 25 παράγραφος 1 του Καθεστώτος.
            
         
               (2)
            
            
               Σύμφωνα με το άρθρο 81 παράγραφος 4 των Μέτρων Εφαρμογής του Καθεστώτος των βουλευτών του Ευρωπαϊκού Κοινοβουλίου (2) («τα μέτρα εφαρμογής»), οι βουλευτές αυτοί εξακολουθούν να δικαιούνται επιστροφή των εξόδων ασθενείας από το Κοινοβούλιο, υπό την προϋπόθεση ότι λαμβάνουν σύνταξη στο πλαίσιο του εθνικού καθεστώτος και δεν διαθέτουν πρωτογενή κάλυψη έναντι των κινδύνων ασθενείας.
            
         
               (3)
            
            
               Απεδείχθη ότι η εφαρμογή του άρθρου 81 παράγραφος 4 των μέτρων εφαρμογής δεν επαρκεί για την κάλυψη όλων των περιστάσεων υπό τις οποίες ένας βουλευτής θα πρέπει να δικαιούται να ζητήσει την επιστροφή των εξόδων ασθενείας από το Κοινοβούλιο.
            
         
               (4)
            
            
               Στις περιπτώσεις που, κατά τη διάρκεια της εντολής του, βουλευτής πάσχει από αναγνωρισμένη σοβαρή ασθένεια που εμποδίζει την ολοκλήρωση της θητείας του, το Κοινοβούλιο οφείλει, εφόσον πληρούνται οι κατάλληλες προϋποθέσεις, να διασφαλίζει ότι η απαραίτητη θεραπεία που έχει αρχίσει θα συνεχιστεί όσο απαιτείται για ιατρικούς λόγους.
            
         
               (5)
            
            
               Ειδικότερα, η επιστροφή των ιατρικών εξόδων περιορίζεται στις περιπτώσεις όπου η σοβαρή ασθένεια προκλήθηκε από επεισόδιο που συνέβη κατά τη διάρκεια της θητείας και εμποδίζει τον βουλευτή στην άσκηση του τελευταίου τμήματος αυτής, ότι η ασθένεια έχει αναγνωρισθεί από το Κοινοβούλιο ως σοβαρή ασθένεια και η θεραπεία της άρχισε διαρκούσης της θητείας του βουλευτή.
            
         
               (6)
            
            
               Επιπλέον, στις περιπτώσεις που τα ιατρικά έξοδα καλύπτονται εν μέρει από σε εθνικό επίπεδο, η ευθύνη του Κοινοβουλίου για τα έξοδα αυτά έχει μόνο συμπληρωματικό χαρακτήρα,
            
         ΑΠΟΦΑΣΙΖΕΙ:
   Άρθρο 1
   Στο άρθρο 81 των μέτρων εφαρμογής προστίθεται η ακόλουθη παράγραφος:
   
      «5.   Οι πρώην βουλευτές που λαμβάνουν σύνταξη στο πλαίσιο του εθνικού καθεστώτος, κατ’ εφαρμογή του άρθρου 25 ή του άρθρου 29 του Καθεστώτος, και πάσχουν από αναγνωρισμένη σοβαρή ασθένεια, έχουν δικαίωμα στην επιστροφή των εξόδων ασθενείας που συνδέονται με τη συνέχιση θεραπείας εν εξελίξει, σύμφωνα με τους όρους που προβλέπουν τα παρόντα μέτρα εφαρμογής, υπό την προϋπόθεση ότι:
      
                  α)
               
               
                  η σοβαρή ασθένεια προκλήθηκε από γεγονός που συνέβη κατά τη διάρκεια της θητείας και εμπόδισε τον βουλευτή να ασκήσει το τελευταίο μέρος της θητείας του·
               
            
                  β)
               
               
                  η ασθένεια έχει αναγνωριστεί από το Κοινοβούλιο ως σοβαρή ασθένεια κατά τη διάρκεια της εντολής του βουλευτή· και,
               
            
                  γ)
               
               
                  η θεραπεία για την ασθένεια είχε αρχίσει διαρκούσης της εντολής του βουλευτή.
               
            Εάν ο πρώην βουλευτής διαθέτει πρωτογενή κάλυψη, το δικαίωμα αυτό ισχύει μόνο σε συμπληρωματική βάση, δηλαδή μόνο για τα έξοδα που δεν καλύπτονται από την πρωτογενή κάλυψη.».
   
   Άρθρο 2
   1.   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   2.   Η παρούσα απόφαση αρχίζει να ισχύει από την 1η Ιουλίου 2014.
   
      (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου, της 28ης Σεπτεμβρίου 2005, για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).
   
      (2)  Απόφαση του Προεδρείου του Ευρωπαϊκού Κοινοβουλίου, της 19ης Μαΐου και 9ης Ιουλίου 2008, σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (ΕΕ C 159 της 13.7.2009, σ. 1).